Uredba Sveta (EGS) št. 3781/85

z dne 31. decembra 1985

o ukrepih, ki jih je treba sprejeti v zvezi z izvajalci, ki ne ravnajo v skladu z nekaterimi določbami glede ribolova iz Akta o pristopu Španije in Portugalske

SVET EVROPSKIH SKUPNOSTI JE

ob upoštevanju Akta o pristopu Španije in Portugalske in zlasti členov 163(3), 164(2), 165(8), 349(5), 351(5) in 352(9) Akta,

ob upoštevanju predloga Komisije,

ker je treba zato, da se zagotovi ravnanje v skladu s pravili o dostopu do voda in virov, določenimi v Aktu o pristopu, sprejeti določbe, v skladu s katerimi države članice za določeno obdobje prepovejo ribolov izvajalcem, ki ne ravnajo v skladu s temi pravili, ki dopolnjujejo Uredbo Sveta (EGS) št. 2057/82 z dne 29. junija 1982 o nekaterih kontrolnih ukrepih za ribolovne aktivnosti plovil držav članic [1], kakor je bila nazadnje spremenjena z Uredbo (EGS) št. 3723/85 [2];

ker je treba v skladu s členom 164(2) Akta o pristopu specializirane ribolovne aktivnosti plovil, ki plujejo pod zastavo katere koli sedanje države članice, v vodah, ki so pod jurisdikcijo ali suverenostjo Španije, opravljati v skladu z enakimi postopki dostopa in nadzora, kot so določeni za španska plovila, ki imajo dovoljenje za opravljanje svojih ribolovnih aktivnosti na ribolovnih območjih sedanjih držav članic; ker je glede drugih ribolovnih aktivnosti, ki se opravljajo v skladu s členom 164(1) Akta o pristopu, ustrezno, da za zadevna plovila veljajo ureditve, primerljive s tistimi, ki veljajo za nespecializirane ribolovne aktivnosti plovil, ki plujejo pod zastavo Španije, v vodah, ki so pod suverenostjo ali pristojnostjo sedanjih držav članic;

ker je treba predvideti, da se sprejmejo potrebna izvedbena pravila v skladu s postopki, določenimi v členu 14 Uredbe Sveta (EGS) št. 170/83 z dne 25. januarja 1983 o ustanovitvi sistema Skupnosti za ohranjanje in upravljanje ribolovnih virov [3];

ker lahko v skladu s členom 2(3) Pristopne pogodbe Španije in Portugalske institucije Evropskih skupnosti pred pristopom sprejmejo ukrepe iz členov 163, 164, 165, 349, 351 in 352 Akta o pristopu, ki začnejo veljati na dan pristopa, pod pogojem, da se pristop opravi,

SPREJEL NASLEDNJO UREDBO:

Člen 1

Ta uredba določa ukrepe, katerih namen je zagotoviti ravnanje v skladu s pravili o dostopu do voda in virov iz členov 163, 164, 165, 349, 351 in 352 Akta o pristopu z ribiškimi plovili, ki plujejo pod zastavo katere koli države članice ali so registrirana v katerikoli državi članici.

Člen 2

1. Pristojni organi držav članic nemudoma obvestijo Komisijo in državo članico zastave ali državo članico registracije, v nadaljnjem besedilu "državo članico", o kakršnikoli kršitvi pravil iz člena 1 in pri tem navedejo ime in identifikacijske oznake zadevnega plovila, ime kapitana, lastnika in kjer je to primerno, ime zakupnika, okoliščine kršitve ter kakršne koli kazenske, upravne ali druge ukrepe, ki so bili sprejeti, in kakršno koli sodno odločbo v zvezi s takšno kršitvijo.

2. Na podlagi uradnega obvestila o sodni odločbi ali kakršnega koli drugega primera zabeležene kršitve pravil iz odstavka 1 država članica ne more več vključiti zadevnega plovila v skladu s pogoji iz členov 3 in 4 v osnutke periodnih seznamov, ki jih predloži Komisiji.

Člen 3

1. Ob upoštevanju člena 2 država članica ne more več vključiti plovila, za katero je bila zabeležena kršitev v skladu s členom 2(2), v osnutek periodnega seznama za obdobje štirih mesecev; to obdobje se lahko podaljša do dvanajst mesecev v primeru nadaljnje kršitve.

2. V primeru specializiranega ribolova iz členov 160, 164, 349 in 351 Akta o pristopu in v primeru ribolova dolgoplavutih tunov, mečaric, sinjih morskih psov in šparov iz členov 165 in 352 navedenega akta traja obdobje, v katerem ni mogoča vključitev, dva meseca in se lahko podaljša do štirih mesecev v primeru nadaljnje kršitve.

Člen 4

1. Kadar se v skladu s členom 2(2) ugotovi, da je plovilo lovilo brez dovoljenja, ga država članica zastave ne more več vključiti v osnutek periodnega seznama:

(a) za obdobje štirih mesecev v primeru specializiranega ribolova iz členov 160, 164, 165, 349 in 351 Akta o pristopu in v primeru ribolova dolgoplavutih tunov, mečaric, sinjih morskih psov in šparov iz členov 165 in 352 navedenega akta; to obdobje se lahko podaljša do šestih mesecev v primeru nadaljnje kršitve;

(b) za obdobje osmih mesecev v primeru ribolova, ki ni navedeno pod (a); to obdobje se lahko podaljša do osemnajstih mesecev v primeru nadaljnje kršitve.

2. Vendar pa lahko država članica, namesto da sprejme ukrepe, predvidene v odstavku 1, zavrne vključitev drugega plovila v oskrbi lastnika ali zakupnika prvega plovila, ki se je nahajalo na periodnem seznamu v času, ko se je zgodila kršitev, v osnutek periodnega seznama za enaka obdobja.

Člen 5

Podrobna pravila za uporabo te uredbe se sprejmejo v skladu s postopkom, določenim v členu 14 Uredbe (EGS) št. 170/83.

Člen 6

Ta uredba začne veljati 1. januarja 1986, pod pogojem, da začne veljati Pristopna pogodba Španije in Portugalske.

Ta uredba je v celoti zavezujoča in se neposredno uporablja v vseh državah članicah.

V Bruslju, 31. decembra 1985

Za Svet

Predsednik

R. Steichen

[1] UL L 220, 29.7.1982, str. 2.

[2] UL L 361, 31.12.1985, str. 42.

[3] UL L 24, 27.1.1983, str. 1.

--------------------------------------------------